《还过白水河》
清代·国梁

君不见匡庐瀑布天下奇，银河倒泻长虹垂。又不见广陵曲江涛八月，横卷冰山海门决。

朅来九十九陇间，高峡飞流坐飘忽。轰雷击电众壑鸣，噫气怒号长林惊。

忽如神鬼叫啸杂沓凌云行，又如蹴踏空谷万马合一声。

即视长空曳素练，百幅千幅鹅溪绢。天矢雨集下玉箭，五月晴霄忽飞霰。

喷沫跳珠湿两岸，白雾迷漫风不散。此间傥可便乘槎，拟晤张骞话星汉。

作者简介：清满洲正黄旗人，哈达纳喇氏，字隆吉，一字丹中，号笠民。本名纳国栋。乾隆二年进士，授吏部主事，历官贵州粮驿道。工诗，善写性情。有《澄悦堂集》。